Bryggens Museum
Store norske leksikon,Kunst og estetikk,Kulturinstitusjoner,Museum
Erling Dekke Næss' Institutt for Middelalder-arkeologi i Bergen ligger på Dreggsallmenningen ved Mariakirken og ble åpnet i 1976. Museet er finansiert først og fremst ved en gave fra skipsreder Erling Dekke Næss.
De faste utstillingene omfatter de viktigste funnene fra de store, sammenhengende utgravninger som ble gjort på Bryggen i årene 1955–1974 under førstekonservator Asbjørn Herteigs ledelse, utgravninger som er blant de største i sitt slag i Nord-Europa. Museet tar sikte på å gi et tverrsnitt av høymiddelalderens bysamfunn, og har blant annet et rikt materiale som viser at runer var i daglig bruk i Bergen langt opp på 1300-tallet.Museet er oppført over noen av de gamle hustuftene, noe som øker anskueligheten, og også ellers er funnene lagt frem på en meget pedagogisk og aktualisert måte, for eksempel med direkte sammenligninger mellom trekk fra middelalderen og fra vår egen tid. Her er også foredragssal med mer, og i øverste etasje er det utstillingsrom for skiftende utstillinger. Bygningen (arkitekt: Øivind Maurseth) er prisbelønnet både for sin indre og ytre arkitektur. I 1978 mottok Bryggens Museum Europarådets museumspris. Rosenkrantztårnet og Håkonshallen er underlagt Bryggens Museum. Les mer i Store norske leksikon museum Bryggen i Bergen Eksterne lenker Bryggens Museum